A tous ces qui verront et orront ces presentes lettres, nous Hugues dou Sauvement, chevaliers, et Guillaumes li Forz d’Ostum, bayliz d’Auxois et de la Montaygne, commissaire doné de Mons. le duc de Borgogne surs les griez que honoraubles homes et sayges dyens et chapitres de l’iglise d’Ostum dient et afferment estre fayz à eaux des genz dou dit Mons. le duc, estenz en jugement à Ostun per devant nous le vendredi avant l’Ascenssion nostre Seygnour, Richart de Mont Reaul procuroour des diz dyen et chapitre, en nom de procuroour d’eaux et por eaux d’une part, et maystre Robert le Fort d’Ostun procuroour en nom de procuroour de Mons. le duc, d’autre. Ce dit jour nous fut bayllié en jugement la commission dou dit Mons. le duc de par le procuroour des diz dyen et chapitre, contenent la forme qui s’enseit... Pour la vertu de la quele commission, nous recephumes les seremenz des diz procuroour de respondre la verité et griez et articles que uns chacuns baylleroit tant surs les griez que li dit dien et chapitres ou leur genz hont fait à Mons. le duc, come surs les griez que les genz dou dit monseygnour le duc ont fait es diz dien et chapitre, le quel sarement recehu, li diz procurarres de dien et chapitre bayllie et proposie plusours griez des quelx li premiers est tels: que come li diz diens et chapitres fussient en saisine ou auxy come en saysine et haussient estre, per tant de temps que memoyre n’estoit dou contrayre, de havoyr la court de leur homes demoranz en la cité d’Ostum toutes foyz qu’il estoient ajornez per devant lou vier d’Ostum sur actions personelx, et l’on requeroit la court de par les diz dien et chapitre; respont li diz maistres Roberz procuroour dou dit Mons. le duc au dit article ou grief per la manière qui s’enseit: que se li hons de chapitre estoit ajornez pour devant lou vier d’Ostum devant le temps que maistres Pheliberz fut viers d’Ostum, il croit que l’on rendoit la court au dit chapitre en plusours cas et en plusours actions personelx toychant mobles, et en plusours cas et en plusours actions personeles l’on ne rendoit pas la court, mas demoroit la cognoyssance devant lou vier, li cas des quelx l’on rendoyt la court s’enseygnent: se li hons de chapitre estoit ajornez surs aucun contraut fors de lettres dou seaul de la court Mons. le duc, li viers rendoit la court au dit chapitre; item, se huns façoit ajorner per devant le vier l’ome de chapitre surs action de injure fors que de sont fait en la justice Mons. le duc, li vier leur rendoit la court; item, se uns hons faceit ajorner l’ome de chapitre per devant le vier surs aucunes convenences, fors de lettres dou seaul de la court Mons. le duc, l’on rendoit la court à chapitre; item, li cas des quelx l’on ne rendoit pas la court s’enseignent: premierement, se li hons de chapitre qui estoit dou plait generaul, estoit ajornez per devant lou vier à requeste de partie ou de l’office sur sont fait en la justice monseygnour, li vier n’en rendoit pas la court, ne quant à partie ne quant à l’office; item, de totes amandes et redevances ou actions appertenanz à Mons. le duc ou à ses genz ou nom de Mons. le duc, l’on n’en rendoit pas la court; item, se li hons de chapitre estoit ajornez per devant le vier per faux poys ou per fausses mesures, l’on n’an rendoit par la court; item, des homes de chapitre pris en present meffait en la justice Mons. le duc, l’on n’an rendoit par la court; item, de actions personeles, criminelx et de cas de aute justice aveney en la cité. d’Ostum, fors de cloystre et fors des foyres de chapitre, l’on n’en rendoit pas la court, se il estoyt segnuz criminelement, et se il estoit seguz criminelement, l’on rendoit la court; item, des gayges venduz ou marchié Mons. le duc ou de meffait fait ou dit marchief et es foyres Mons. se il est ajornez ce dit jour de marchief ou des foyres, ou se aucuns se clayme de l’ome de chapitre per contraut fait ou dit marchief ou es foyres Mons. le duc et il sunt ajornez ce dit jour, l’on n’an rendoit pas la court; item, des actions personeles, reeles ou mistes toychant chouse non moble, l’on n’an rendoit pas la court; item, de abas fait ou crié en la justice Mons. le duc, l’on n’en rendoit point la court; item, de entreprise de chemins en la justice Mons. l’on n’an rendoit point la court; item, trove fayte, fors de cloystre, en la cité d’Ostum, l’on n’an randoit point de court. Et ceste response fayte de par le procurarres Mons. le duc audit article de la court rendu des cas ou l’on la recoit et des cas non, li procurarres de chapitre les croit et les confesse estre telx. Encore dit li diz procurarre dou dit Mons. le duc en esclarcichant touz jourz lou dit article, que se uns hons se clamoit au vier de l’ome de chapitre et il li fayst tel demande, «il m’a doné de la paume en la jouhe et m’y feru autrement,» et per ce simplement dire il vehit que la court seroit rendue s’il ne proposoit que sanc il haust esté fayz, et il proposat que sanc il haust pour barat ou pour autre cause, li viers enquerra premierement dou sanc, et se il trove que sanc il soit hauz, la court ne sera mie rendue, et se il trove que sanc ni hait esté fayz, la court sera rendue à chapitre; item, à l’autre article que propose li procurarre de chapitre, qui telx est, que come li diens et chapitres haussient esté pour tant de temps que memoyre n’est dou contrayre, et fussient en possession telle que quant aucuns de lour homes demorant en la cité d’Ostum estoit tenuz en aucune amende es diz dien et chapitre, leur commandemanz gaygent ou façoit gaygier le dit home de la dite amande ou leu auquel li hons qui devoyt la dite amande demoroit en la dite cité, en laquelle possession maystres Pheliberz de Tornuz, à ce temps viers, les empoichit à tort: respont li procurarre Mons. le duc que il croit bien que devant ceu que maystres Pheliberz de Tornuz meist empoychement es diz dien et chapitre es chouses contenues ou dit article, que il gaygient leur homes queque part qu’il demorissent en la cité d’Ostum, pour leur rentes, costumes et amandes, mas il li hons gaygiez venoit au vier et il disoit, «riens ne devoye au dien ne à chapitre; il m’ont gaygié à tort; faites moy fayre ma recreance,» li viers les appelloit et se il ne provient que à bone cause il l’avient gaygié, li viers leur façoit à recroyre; item, a l’autre article qui telx est, que come li diz diens et chapitres par tant de temps que n’est memoyre du contrayre haussient et hayent poys pour poyser avoyr de poys à Ostum ou cloystre en leur justice et en leur seygnorie, et il haussient fait un pois en leur chapitre pour peser les blés de l’aumonne monsoignor saint Liger et le blef de quoy l’on fait le pain de chapitre et autre blé que l’on il voloit peser et la farine quant elle venoit dou moulin, pour achevir la malice des muniers, li diz maystres Pheliberz leur en havoit fayte deffense ne dou dit poys à peser le blef ne lour avoit laysé joyr ne exploitier, si requeroit que li empoychemanz fut ostez: respont li procurarre dou dit Mons. le duc, qu’il croit bien que li diz maystres Pheliberz lour il mit empoychement, et leur an fit deffansse, et croit qu’il le pehurent fayre et que chacuns ou son hostel puet fayre poys à peser son blef et sa farine quant elle vient dou molin; item, à l’autre article qui telx est, que li diz maystres Pheliberz deffendit es homes des diz dien et chapitre demoranz en la dite cité que li uns ne feyst ajorner l’autre pour devant leur commandement, et que il ne vinssent à leur ajornement, en empoyhant leur juridicion, se requeroit li procurarre de chapitre que la deffensse soit ostée, expicialement come li diz diens et chapitres soyent en saysine et ayent esté per tant de temps que n’est memoyre dou contrayre de ajorner leur homes demoranz en la cité d’Ostum pour devant aux ou per devant lour commandement, et de oir et de diffinir lour causes: respont li procurarre dou dit Mons. le duc, que il croit bien que li diz maystres Pheliberz il mit empoychement et croit bien qu’il en estoient en possession, au temps de l’ampoychement mis de la juridicion sur leur homes; item, à l’autre l’article qui telx est, que les genz Monseignour le duc gaygent, prenent, saysissent et ajornent et arestent en la justice et en la seygnorie de chapitre sans appeller aux ne leur genz, et en cas où il ne puehvent à requeste de partie et par extention de lettres saulées dou saul de la court dou dit Monseygnour le duc, pour quoy requiert li procurarre de chapitre que il soit deffendu que il ne lou facent: respont li procurarre Mons. le duc, que il croit bien que li sergent Mons. le duc ne doit sergenter en la justice de chapitre, se n’est à leur deffaut, aux suffisement requis et en cas de ressort. Les quelles responses faytes de par le procuroour dou dit Monseygnor le duc es articles proposez de par le procuroour des diz dien et chapitre et à grayes de luy, Nous, per la vertuz de nostre dite commission et dou povhoir qui nous il est donez, nous havons commandé au procuroour des diz dien et chapitre, en nom d’aux, et per eaux que des diz cas et des chouses confessées dou procuroour Monseygnour le duc, par la manière que dessus est dit, usaint et exployteint, et se empoychemam il havoit estez mis per les genz dou dit Monseygnour le duc ou temps passé, nous l’otons et commandons au vier d’Ostum qui or est, que des chouses dessus dites les diz dien et chapitre layssoit johir et exploitier et la court de lour homes leur rende per la manière dessus dite. Doné souz noz seaulx, le jour dessus dit, l’an de grace mil troys cenz vint et huit.